**Minuta întâlnirii cu operatorii culturali din data de 20 ianuarie 2014, ora 16.00**

**Sala Mircea Eliade a Bibliotecii Naționale**

Subiecte de discuție

Discuții si consultări privind strategia de finanțare a AFCN, priorități, arii tematice, sistem de evaluare a proiectelor aflate în concurs.

La această întâlnire au fost prezenți:

**Operatori Culturali**: au fost prezenti peste 100 de operatori culturali.

**Ministerul Culturii:**

Cristian Vasile Petcu – Secretar de Stat

**Administrația Fondului Cultural Național**

Narcis Afrăsinei – director

Carmen Constantin – secretariat Consiliu AFCN

**Consiliul Administrației Fondului Cultural Național**

Sorin Predescu, președinte al Consiliului AFCN

Mihai Ghyka

Emil Pantelimon

Cătălina Guiu

Liviu Brătescu

Adriana Solomon

Irina Cornișteanu

Claudia Popa

Nicolae Cotarcea

Întâlnirea a fost deschisă de domnul Narcis Afrăsinei, director al Administrației Fondului Cultural Național, care a salutat prezența într-un număr atât de mare a operatorilor culturali și a apreciat, pe aceasta cale, importanța pe care AFCN a dobandit-o în mediul cultural ONG-istic și nu numai. Acesta a salutat și prezența domnului Cristian Petcu, Secretar de Stat în Ministerul Culturii, în calitatea sa de coordonator al AFCN din partea MC și a prezentat totodată componența noului Consiliu al Administrației Fondului Cultural Național.

În continuare, dl. Narcis Afrăsinei oferă cuvântul dl-ui Secretar de Stat Cristian Petcu.

Domnul Cristian Petcu a transmis audienței salutul domnului ministru, precum și faptul că una dintre prioritățile actualei conduceri a Ministerului Culturii este recuperarea Loteriei Naționale ca principal contributor la Fondul Cultural Național, fără de care, chiar în condițiile îmbunătățirii substanțiale a nivelului de colectare a contribuțiilor de la ceilalți contributori, existența și funcționarea AFCN poate deveni problematică în viitor. Domnul Secretar de Stat a făcut referiri și la o serie de hotărâri pe care Consiliul AFCN le-a luat deja, și anume, creșterea plafonului maxim per proiect cultural la 80.000 lei, alocarea sumei de 8.000.000 lei pentru sesiunea de proiecte culturale de anul acesta, deschiderea sesiunii de finanțare la începutul lunii februarie 2014. Un alt aspect al discursului domnului Cristian Petcu s-a referit la calitatea experților evaluatori propuși de către organizațiile nonguvernamentale, fundații, instituții publice de cultură, propuneri pe baza cărora Consiliul AFCN formează componența comisiilor de evaluare. A fost subliniat și faptul că acordarea punctajului maxim, de 100 puncte, trebuie făcută cu responsabilitate de către experții evaluatori, în sesiunile anului precedent fiind acordate foarte multe punctaje maxime, cu foarte mare larghețe. În finalul intervenției, domnul Cristian Petcu a menționat faptul ca în condițiile în care acțiunile de recuperare a banilor în Fondul Cultural, demarate la nivelul AFCN încă din anul 2013, vor avea succes, va fi posibilă organizarea unei a doua sesiuni de finanțare pentru proiecte culturale în anul 2014.

Domnul Narcis Afrăsinei a continuat precizând faptul ca sunt demarate acțiuni în instanță pentru recuperarea unei sume de aproximativ 7.500.000 lei, dar conform procedurilor instanțelor de judecată, este posibil ca acest proces de recuperare să dureze un an sau chiar mai mult. Dl. Afrăsinei a salutat totodată interesul conducerii Ministerului Culturii pentru recuperarea Loteriei Naționale, ca principal contributor la FCN, un factor de normalitate și un exemplu de bună practică, regăsit în toate instituțiile paralele din Europa.

A luat cuvântul domnul Sorin Predescu, președintele Consiliului AFCN, care a precizat faptul că o strategie coerentă de finanțare a proiectelor culturale din Fondul Cultural Național necesită mult timp și presupune participarea operatorilor culturali care să spună foarte clar ce își doresc pentru o perioadă mai lungă de timp. În realizarea strategiei se va ține cont și de opțiunile operatorilor culturali, care vor fi consultați pe baza unui chestionar disponibil on-line. În acest moment, pentru a răspunde necesității de deschidere rapidă a sesiunii de finanțare a proiectelor culturale, s-a procedat doar la o reconfigurare a ariilor tematice, după cum urmează:

1. Artele Spectacolului (teatru, muzică, dans)
2. Arte Vizuale, Arhitectură și Design
3. Activități muzeale și biblioteci
4. Patrimoniu Cultural Național
5. Patrimoniu Imaterial

cu următoarele priorități de finanțare:

* Promovarea educației culturale;
* Încurajarea mobilității culturale;
* Valori naționale;
* Susținerea artei contemporane;
* Încurajarea debutului artistic.

Domnul Sorin Predescu și-a încheiat discursul și i-a invitat pe cei prezenți la discuții.

Doamna Monica Lotreanu, reprezentant al Fundației Culturale Inforom și a Ordinului Arhitecților din România, a intervenit și a punctat următoarele aspecte:

* Aprecierea faptului că plafonul financiar maxim pentru proiecte a crescut, ceea ce înseamnă că vor fi finanțate în jur de 100 – 120 de proiecte culturale; dar problema este timpul prea scurt de implementare;
* Strategia AFCN ar trebui să fie corelată cu strategia Ministerului Culturii și cu strategia europeană;
* Evaluarile la nivel maxim de punctaj au la bază o psihologie a evaluatorului, prin care acesta, dacă consideră ca un proiect merită finanțat, este tentat să dea maximum de puncte;
* Conflictele de interese în care se află anumiți evaluatori determină evaluări părtinitoare;
* O posibilă deturnare a fondurilor AFCN în cadrul proiectului derulat anul trecut de către Primăria din Zalău, motiv pentru care AFCN ar trebui să monitorizeze desfășurarea proiectelor culturale.

Domnul Sorin Predescu a intervenit spunând că finanțarea proiectelor culturale anul acesta se concentrează pe domenii artistice, domeniile transversale fiind urmărite prin priorități. Referitor la durata de implementare a proiectelor, se intenționează, în măsura în care vor exista resurse financiare, ca sesiunea de finanțare pentru proiecte culturale din 2015 să porneasca administrativ din luna noiembrie 2014, astfel încât proiectele să poată demara undeva în luna ianuarie – februarie 2015, așa cum, dealtfel, AFCN a procedat în anii anteriori.

Domnul Narcis Afrasinei a precizat că banii de la Primăria Zalau au fost recuperați încă de anul trecut.

A urmat intervenția domnului Dan Mircea Cipariu, reprezentant al Asociației EuroCulturArt, care a avut următoarele solicitări:

* Minuta întâlnirii să fie făcută publică pe site-ul [www.afcn.ro](http://www.afcn.ro);
* Tot pe site-ul [www.afcn.ro](http://www.afcn.ro) să fie publicate denumirile organizațiilor nonguvernamentale care au propus persoanele care acum fac parte din Consiliul AFCN;
* Prioritățile au un grad mare de generalitate ceea ce va conduce la evaluări total diferite, drept pentru care acestea (prioritățile) ar trebui definite sau explicate;
* Mobilitatea culturală nu poate fi o prioritate a AFCN pentru că implică doar cheltuieli de transport, cazare și diurnă pentru oamenii de cultură care participă la diferite evenimente culturale din țară și străinatate; astfel, nu are sens să scrii un proiect pentru a te putea deplasa la un eveniment cultural.

Domnul Sorin Predescu a precizat că, în accepțiunea Consiliului AFCN, mobilitatea culturală presupune realizarea unui produs cultural care poate fi dus și vizionat/urmărit în altă parte, unde nu au loc asemenea evenimente.

Domnul Dan Mircea Cipariu a solicitat existența unui glosar de termeni, astfel încât toată lumea să înțeleagă același lucru în ceea ce privește fiecare prioritate de finanțare în parte.

Un alt aspect remarcat de domnul Dan Mircea Cipariu a fost referitor la grila de evaluare, în speță, acordarea unui punctaj mai mare pentru componenta culturală.

Domnul Sorin Predescu a subliniat faptul că se va reconfigura și grila de evaluare, în vederea îmbunătățirii activității de evaluare a proiectelor culturale. Acum este posibil, deoarece prin schimbarea nomelor metodologice, grila de evaluare nu mai face parte din cadrul acestora, ca urmare poate fi ajustată. Proiectele culturale care vor fi depuse în această sesiune de finanțare vor fi evaluate după grila de evaluare reconfigurată.

A luat cuvantul doamna Nona Șerbanescu, reprezentant al Asociației pentru Promovarea Artelor Contemporane și a ridicat următoarele probleme/solicitări:

* Toate proiectele câștigătoare să fie făcute publice pe site-ul [www.afcn.ro](http://www.afcn.ro), sub forma de rezumat;
* Schimbarea priorităților pentru a se permite și finanțarea unor proiecte de alt tip;
* Timpul scurt de implementare a proiectelor – ar putea fi rezolvată această problemă prin finanțarea proiectelor multianuale;
* Dificultăți la încărcarea proiectelor în aplicația on-line;
* Discrepanțe mari în rapoartele de evaluare pentru același proiect;
* Lipsa unei sesiuni de feedback în care cei care aplică să fie anunțați că mai au de încărcat un document sau altul.

Domnul Mihai Ghyka a explicat faptul că niciodată numărul de experți evaluatori înscriși nu este suficient de mare pentru a permite o alegere extreme de riguroasă (la ultima sesiune, de ex. 160 de candidaturi pentru 110 locuri), perioadele de înscriere se prelungesc întotdeauna, dar lista candidaturilor continuă să fie destul de scurtă din cauza conflictelor de interese, care nu permit unor evaluatori valoroși să își depună candidaturile, aceștia fiind implicați în proiecte înscrise la concurs. Există o listă neagră care cuprinde o serie de evaluatori care nu vor mai fi aleși.

Domnul Sorin Predescu a menționat faptul că odată cu reducerea numărului de arii, poate vor fi necesari mai puțini experți pentru evaluarea proiectelor.

Domnul Narcis Afrăsinei a precizat faptul că se va avea în vedere realizarea unei activități de verificare ulterioară a modului de evaluare, printr-un un audit.

Domnul Cristian Petcu a intervenit spunând că un alt motiv pentru care nu sunt suficiente candidature este Acela că persoanele care ar putea fi experți evaluatori preferă, din punct de vedere financiar, să se ocupe de proiecte în calitate de experți, manageri etc.

A urmat intervenția domnului Lucian Branea, reprezentant al Asociației Epsilon III, fost expert evaluator independent la AFCN, care a spus că procesul de evaluare ar trebui să presupună și o responsabilitate a experților pentru punctajele pe care le acordă, precum și un feedback din partea autorității finanțatoare.

Domnul Narcis Afrăsinei a menționat faptul că Ordonanța 51/1998, în baza căreia AFCN își desfășoară activitatea, are o serie de deficiențe. O parte s-au rezolvat, prin faptul că modificarea normelor metodologice permite acum reconfigurarea grilei de evalaure pentru proiecte culturale. În continuare, administrația face eforturi pentru a crea un cadru competitiv, unde să existe și etape de debrief pentru evaluatori, dar și pentru câștigători. Se va urmări în mod deosebit implicarea activă în procesul de monitorizare și a evaluatorilor și a operatorilor culturali, care vor avea la dispoziție invitații de partcipare la evenimentele organizate de entitățile câștigătoare în cadrul proiectelor culturale.

A luat cuvântul domnul Titus Percea, reprezentant al Fundației Calea Victoriei, cu următoarele probleme:

* Evaluatorii ar trebui să dețina mai întâi calitatea de manager de proiect plus componenta culturală;
* Nu există pe site-ul [www.afcn.ro](http://www.afcn.ro) invitația pentru înscrierea candidaturilor evaluatorilor;

Domnul Narcis Afrasinei a precizat că până când ariile tematice nu sunt definite și finalizate, nu pot fi solicitate candidaturi. În urma acestei întâlniri ar trebui ca membrii Consiliului Administrației să poată definitiva aceste aspecte.

A urmat la cuvânt doamna Sabina Baciu, reprezentant al Asociației Oricum, cu trei întrebări punctuale:

* Industriile creative nu apar nici la prioritatăț, nici arie tematică;
* Statutul IMM-urilor din punct de vedere al eligibilității;
* Dacă există apropiere între AFCN și CNC.

Domnul Sorin Predescu a răspuns că industriile creative vor fi prezente ca arie tematică atunci când se vor finanța domenii transversale. În ceea ce privește eligibilitatea IMM-urilor, se va studia problema.

Doamna Ada Solomon a intervenit spunând că nu există nici un fel de apropiere între AFCN și CNC, fiecare institituție are rolul ei diferit.

Doamna Mihaela Murgoci, reprezentant al Asociației Translucid, a solicitat definirea și explicitarea ariilor tematice, astfel încât fiecare operator cultural să știe la care arie tematică să înscrie proiectul cultural.

A luat cuvântul doamna Raluca Pop, reprezentantă a Coaliției Sectorului Independent care a menționat că doamna Ada Solomon a fost propusă ca membră a consiliului AFCN de către CSI, a salutat noul Consiliu AFCN și a menționat faptul că este regretabil ca Intervenția Culturală și Formarea profesională în domeniul culturii au dispărut din cadrul ariilor tematice, pentru ca sunt multe proiecte, de formare profesională mai ales, care nu se pot încadra în vreuna dintre ariile actuale. Sunt proiecte care promovează tehnici noi și moderne de predare, proiecte de studii și cercetări în domenii culturale, care nu au altă de finanțare în afara AFCN.

Domnul Sorin Predescu a menționat faptul că multe dintre proiectele (câștigătoare) de educație culturală, intervenție culturală și formare profesională se puteau încadra în alte arii tematice. Pentru celelalte, mai ales cele de formare profesională, există centre de consultanță și performanță în cultură, institute de cercetări, care ar putea acoperi, eventual, această necesitate. Nu este obligația AFCN să finanțeze ce nu se finanțează din altă parte.

A urmat domnul Laurențiu Constantin, reprezentant al companiei Medieval Praxis Events and more, care a avut următoarele probleme de ridicat:

* Responsabilitatea calității evaluărilor trebuie să aparțină exclusiv autorității finanțatoare, care trebuie să se ocupe singură de identificarea experților evaluatori, fără a solicita propuneri din partea operatorilor culturali;
* Stabilirea unor criterii pentru evaluatori;
* De ce SRL – urile nu sunt eligibile, ci doar asociațiile și fundațiile.

Doamna Ada Solomon a precizat că numărul mic de candidaturi pentru funcția de expert evaluator independent nu este cauzat de AFCN. Instituția în sine nu îi poate identifica singură pe cei care pot fi evaluatori, aceste lucruri trebuie realizate împreună, participativ.

Doamna Cosmina Goagea, reprezentant al Asociației Zeppelin, a precizat că o comasare între ariile Arte Vizuale și Arhitectură/Design, așa cum s-a realizat, nu este posibilă, deoarece pentru evaluarea corectă și profesionistă a proiectelor de arte vizuale, pe de o parte, și arhitectură și design, pe de altă parte, sunt necesare specializări și competențe foarte diferite.

Domnul Nicolae Modreanu – TVR, fost evaluator al AFCN, a precizat faptul că trebuie făcută o diferențiere între filmul de ficțiune și filmul experimental. Referitor la evaluatori, oricât de verificați ar fi aceștia, dacă o persoana cu un proiect câștigător într-un an devine evaluator în anul următor, există un conflict de interese la nivelul conștiinței.

A luat cuvântul doamna Codruța Cruceanu, reprezentant al Muzeului Național de Artă al României, care a precizat că nu este corect pentru un proiect care este notat la contestații cu un punctaj mai mare decât ultimul clasat la aria respectivă, să câștige finanțare, dar să primească substanțial mai putini bani; partea de sustenabilitate din grila de evaluare nu își găsește corespondent în buget, deoarece, din punct de vedere financiar, nu există mecanisme agreate pentru așa ceva.

Doamna Larisa Ispas, operator cultural, a întrebat dacă finanțările AFCN pot constitui cofinanțări pentru proiectele finanțate din fondurile norvegiene.

Domnul Narcis Afrăsinei a răspuns ca da, finanțările AFCN pot constitui cofinanțări pentru orice fel de proiecte finanțate din alte fonduri.

Doamna Camelia Moldoveanu, operator cultural, consideră că banii din finanțare, care nu sunt folosiți în intervalul de desfășurare a proiectului, să fie utilizați în perioada următoare, pentru sustenabilitate.

Domnul Bogdan Georgescu, Asociația O2G - Ofensiva Generozității: având în vedere că Intervenția Culturală nu este nici arie tematică, nici prioritate, proiectele care vizează impactul cultural în zone mai puțin favorizate din acest punct de vedere, pot fi considerate că se referă la mobilitatea culturală?

Domnul Sorin Predescu a răspuns că proiectele de intervenție culturală se pot regăsi în toate ariile tematice reconfigurate și nici un proiect nu poate atinge toate prioritățile.

Domnul Petre Vasilescu, Primăria Cerașu, a precizat că în zonă există monumente, case, obiecte de patrimoniu, care se distrug, cetăți dacice despre care nu se vorbește; este necesară o bibliotecă modernă, un muzeu al satului.

Doamna Smaranda Elian, fost evaluator al AFCN, a precizat următoarele:

* Este important pentru evaluatori sa aibă mai mult timp la dispoziție pentru evaluare;
* Diferențe majore între punctajele evaluatorilor pe același proiect;
* Solicită minuta prezentei întâlniri.

 Doamna Elian fiind ultima persoană înscrisă la cuvânt, domnul Sorin Predescu a avut cuvântul de încheiere, mulțumind încă o dată tuturor celor prezenți pentru interesul acordat.

Întâlnirea s-a încheiat la ora 18.15.

Întocmit,

Carmen Constantin

Secretariat Consiliu AFCN